钦定古今图书集成/方舆汇编/职方典/第1135卷 > 《尔雅》水自汉出为潜盖汉水自钟祥北三十里
## 钦定古今图书集成/方舆汇编/职方典/第1135卷 > 《尔雅》水自汉出为潜盖汉水自钟祥北三十里

分流为芦洑河，迳县东南，复入于汉，故名。唐大中间，置征科巡院于白洑，属荆南节度使。五代高季昌据荆南，沿汉筑堤以防水患，改设安远镇。宋乾德初，改安远镇为潜江县，属荆湖北路。元改江陵府为中兴路，领潜江。世祖至元二十七年，堤决，迁治于斗堤，后为伪汉所据。明洪武元年，改中兴路为荆州府，潜隶之。嘉靖十年改《安陆州》为《承天府》。割潜江属之

皇清改承天府为《安陆府》，县仍属焉。

沔阳州

春秋为楚地。秦属南郡。二汉为南郡、江夏二郡地。晋分置竟陵郡。宋齐因之。梁置沔阳郡。西魏省州陵、惠怀二县，置县曰建兴。后周置复州。隋炀帝初州废，置沔阳郡。唐武德五年，改为复州，移治沔阳。乾元初，又改复州曰竟陵郡。宋初因之。乾德三年，以白沙院为玉沙县，属江陵府。至道三年，以玉沙县来属，领县二。宝元二年，废沔阳为镇，并其地入玉沙。熙宁六年，州废，以景陵县隶安州，玉沙亦废为镇，属监利。元祐元年，复置复州及玉沙县，仍属复州。端平三年，复州、景陵并徙治于沔阳镇，以玉沙为附郭。元至元十

二年，改为复州路。十六年，升为沔阳府，领玉沙、景陵二县，隶河南行省。明初因之。洪武九年，改为沔阳州，并入玉沙县，直隶湖广布政使司。编户四十里，领景陵一县。嘉靖十年，升安陆州为承天府，割沔阳隶，仍领景陵县。

皇清改承天府为《安陆府》，州仍属。

按《州志》：“秦郡县，天下置南郡，沔为南郡地。汉更置江夏郡，竟陵为县，西北为云杜县，沔为云杜地。王莽改景陵曰守平。东汉竟陵云杜如汉制。晋初，竟陵云杜亦如汉制。元康九年，分江夏西部都尉置竟陵郡，治石城。领县六：长寿、竟陵、新市、霄城、新阳、云杜。南宋初，竟陵郡属荆州，孝建元年，属郢州，领县同。晋梁武帝” 分竟陵郡置沔阳郡。西魏省州陵、惠怀二县，置县曰建兴，改竟陵曰霄城。后周置复州，取复池湖为名，治建兴，又省营阳、州城二郡入建兴，复以霄城为竟陵。隋文帝开皇间，徙复州治竟陵。炀帝大业初，改沔州，又改建兴曰沔阳，寻复沔阳郡。统县五：沔阳监利竟陵甑山汉阳唐武德五年，改复州。属山南道。领县三：沔阳、竟陵、监利。是年，徙复州治竟陵。贞观七年，仍徙治沔阳。天宝元年，改竟陵郡。乾元元年，改复州。宝应二年，徙治竟陵。后梁复州曰武威，以监利入江陵府。开平四年，分汉江南为白沙征科院，属江陵，玉沙始此。晋天福元年，改复州曰竟陵郡，竟陵曰景陵县。周改沔州。宋建隆三年，改复州曰景陵郡，领县二：景陵沔阳，乾德以后同。《府志》

景陵县

古郧子国地，后并于楚，大夫斗辛封于此。秦白起攻楚，拔郢，东至竟陵，即此。汉始置竟陵县，属江夏郡。晋因之。西魏改曰霄城，置竟陵郡。隋开皇初，于此置复州，后徙治沔阳。仁寿三年，州复徙建兴。唐初，移复州治竟陵。晋天福元年，改竟陵县曰景陵县。宋熙宁六年，隶安州。元祐元年，仍隶复州。端平三年，县并州，徙沔阳镇。后兵乱，徙治不常。元改复州路为沔阳府，县还旧治。明初因之，后改沔阳府为沔阳州，县仍属。嘉靖十年改属承天府。

皇清改承天府为《安陆府》，县仍属。

按《县志》，皇古为风氏国。风氏，伏羲姓也，今邑有五华山，上有伏羲庙，其名风氏盖由此。唐、虞、夏、商为荆州之域。荆州者，举其概也。古竟陵实三澨故道。《禹贡》“嶓冢导漾，东流为汉，又东为沧浪，过三澨，入于大别。” 三澨水名三澨水，在江夏郡竟陵县，春秋为郧子国。郧，楚属国也，国在县巾扬水西。巾水西迳竟陵县北，西“迳扬水，谓之巾口水，其西有竟陵大城，古郧子国也。郧公辛所治，谓郧国矣。” 战国为竟陵地，竟陵名始此。秦使白起攻楚，拔郢，烧夷陵，遂东至竟陵。秦拔郢至竟陵，乃南郢，非北郢也。楚熊绎封于荆，在南郢丹阳地。楚文王都于郢，在荆州江陵地。是时秦拔楚都，近烧彝陵，所谓南郢也。今安陆府萧、梁、唐、宋时俱称郢州，去彝陵甚远，谓之北郢。秦并天下，分荆州置南郡，有竟陵县。南郡由荆州分置，竟陵为县始此。汉兴，高祖分南郡置江夏郡，统竟陵县。汉江夏郡在安州云梦东南六十里，非今之沙羡地也，置云杜、竟陵二县，俱属江夏郡。江夏郡由南郡分置。晋以云杜、竟陵、南新市属江夏郡，后因“汉竟陵县而属竟陵郡。元康九年，分江夏西部置竟陵郡、竟陵郡。又江夏分置，治石城，领长寿、竟陵、新市、霄城、新阳、云杜六县。” 石城在今安陆府，晋羊祜镇襄阳时所筑。则今安陆亦古竟陵也。又《唐书乐志》曰：“《石城乐》者，宋臧质所作也。石城在竟陵郡。宋时臧质为竟陵守，于城上见群少歌谣作曲曰：‘莫愁在何处？莫愁石城隈’。” 今安陆府有石城驿、莫愁湖，即其地也。夫晋时竟陵郡治石城，领竟陵县，则景陵隶安陆已见于此。齐以竟陵云杜霄城、长寿、新市属竟陵郡，梁因之而属沔阳郡。沔阳郡由竟陵分置，胡三省《释文辨误》梁武帝置沔阳郡于竟陵县，则今沔阳州亦古竟陵县，仍置竟陵郡。梁立竟陵郡，领梁安县；建安郡领霄城县，竟陵、霄城未尝相入也。西魏改竟陵县曰霄城，仍置竟陵郡。晋元康时，原有霄城县，魏或并竟陵入之。竟陵互名，霄城始见于此。后周复曰竟陵，于建兴置复州，复州名始见此。霄城复曰竟陵县。后于石城置郢州，郢州始见此。即今安陆府废竟陵郡。保定中，新州及梁宁等郡废入竟陵郡。隋初，于竟陵置复州，后徙治沔阳。复州由竟陵分置县名《复州》始此。大业元年，复置竟陵郡，废复州置沔阳郡。沔阳、复州二郡，互相废置。唐初移

复州治竟陵。天宝元年，更沔阳郡为竟陵郡。乾元元年，又改复州为竟陵郡。宝应三年，竟陵郡复治竟陵县。后晋天福元年，改复州曰景陵郡，竟陵曰景陵县，县名“景陵” 始此。宋改竟陵郡为复州，领景陵县。至道二年，以玉沙属景陵郡。熙宁六年，废复州，以景陵县隶安州。宋熙宁时，安州即今安陆府也，旧名安陆州。晋元康年，石城领竟陵县。宋熙宁年，景陵隶安陆州。今安陆府辖景陵县，犹沿晋宋故制也。元祐元年，仍置复州及玉沙县，而以玉沙、景陵隶复州。端平中，景陵县随复州徙沔阳镇，元还旧治景陵隶复州路沔阳府。至元十六年，改复州路为沔阳府，领玉沙、景陵二县。明初为卫，后废卫为县。洪武初年，景陵为卫。三年，废景陵卫为县，调卫金州，以卫治为县治。九年，改沔阳府为沔阳州，领景陵县。嘉靖十二年，因世庙旧邸在安陆州，乃陞州为承天府，割沔阳州附属之县，随州隶焉。景陵隶沔阳，非古也，始于至元后暨洪武初创制尔。夫晋领石城，宋隶安州，其制可考。景陵原隶安陆也，万历末渐不相属。至天启时，知县程维英请《景陵》直隶本府，至今永为定制。

皇清改承天府曰《安陆府》，县名如故，仍隶本府。《景陵》

“置县以来，为郡属者四，州属者三，府属者二，徙镇者一，隶路者一，改名者三” ，因时称号，与时推移，不可不详。

荆门州

古权国。汉临沮、当阳、编鄀四县地，属南郡。魏改临沮，属襄阳郡。晋隆安五年，析置武宁郡，领乐乡、长林。又立长宁郡，后改为永宁，领长宁县。隋开皇十一年，省长林县入长宁。十八年，复长林属南郡。废长宁唐武德四年，于长林县东境立基州，并置章山县。七年州废，以章山隶郢州。郢州废，又属江陵郡。八年，省章山入长林。贞元二十一年，析长林置荆门县。五代高季昌建荆门县为荆门军，治当阳。宋开宝五年，复置军治，徙长林。熙宁六年，军废，县复隶江陵府。元祐三年，复为军。端平三年，又徙治当阳。元至元十四年，改为府。十五年，移治古城。天历初，改为州。明初因之。洪武中，以长林县省入，领当阳，属荆州府。嘉靖十年、改属承天府。仍领当阳

皇清改承天府为《安陆府》，州仍属焉。

按《州志》：“州于春秋战国为荆，于秦、汉为南郡，为编都，于魏立荆州，于吴立江陵，于晋为乐乡，为武宁，为长宁，又为长林” ，以其地有栎林拱木，隐天蔽日也。隋唐又析为基州及章山县，以房元龄父彦谦为基州行军司马，又为玉州，以卞和得玉于荆山也。又为荆门，以有东堡、西堡两山相对，其势如门也。五代为荆门军。宋初为荆门镇，后复为荆门军，又废荆门军为荆门县。元立为县，又复为州，又为长林县。明洪武为荆门州编户六十九里，属荆州府。故明嘉靖以兴献王封于安陆，入继大统，遂改安陆为承天府，而以荆门属之。

当阳县

汉旧县，属南郡。《左传》“楚攻王师于漳澨” ，即此。宋、齐因之。梁又置安居县。后周置平州，领漳川、安远二郡。隋开皇七年，改平州为玉州。九年，州郡并废。十八年，改安居曰昭丘。大业初，改曰荆台，寻废入。唐武德四年，复置平州，并析置临沮县。六年，改为玉州。八年废，省临沮，以县属江陵。高季昌置荆门军于此。宋开宝五年，县自江陵来属荆门军。熙宁六年，军废，县复隶江陵府。元祐三年，复置军。端平三年，军移治此。绍兴十四年，废县入长林。十六年，县复置。元因之。明初，属荆州府，后改属荆门州。洪武十年，省入荆门州。十三年，县复置，仍属州。嘉靖十年，改属承天府。

皇清改承天府为《安陆府》，县仍属焉。

按《县志》，成周时有权国，盖今邑分土之始。惠王元年，楚克权，迁于那处。杜预《左传注》：权国在南郡当阳县。桑钦《水经》：沔水自荆城东南流，迳当阳县章山东，右会权口。郦道元《注》：章山即《禹贡》内方山，权水出章山，东南流，迳权城北，古之权国也。东南有那口城。权水又东入于沔。内方在荆门州东南。晋隆安以前，尚属当阳，以楚尝封越章王于此，因称章山。唐司马承祯炼丹于此，又称曰马仙山。秦为郡县地。汉初为南郢、江陵地。景帝析江陵地置当阳县，属南郡。三国蜀以编鄀地为荆州，领当阳。时吴袭荆州，魏表孙权领荆州牧，又于襄郡置南荆州，盖有三荆州云。魏取编鄀、当阳属南荆州。晋隆安五年，析当阳及编县地置长林县，此为《荆门州》之始。《荆门》之

名始于唐末，立武宁郡领之。梁析当阳地置安居县，时为西魏逼，迁都江陵，故取此名。此为荆台乡之始。西魏析当阳地置绿林县，立上黄郡领之，别立章山郡于汉水东。后周以当阳及编县地置平州，领漳川、远安二郡。隋开皇七年，改平州曰玉州，属荆州总管府。九年，废玉州及所领二郡，改绿林曰章山。十八年，改安居曰昭丘。大业元年，改昭丘曰荆台。今有荆台乡，寻废入当阳县，属南郡。唐武德四年，以章山县属基州，复置平州，在临沮境。初为平县。六年，改玉州。八年州废，以当阳县属江陵郡。贞元二十一年，以当阳并入荆门县，属江陵府。后晋天福元年，荆南节度使高季昌以荆门县为荆门军，移治当阳。宋开宝五年，复置当阳县，属荆门军。熙宁六年，废荆门军，仍以当阳县为荆门县，属江陵府。元祐三年，复于长林县置荆门军领之。绍兴十四年，废荆门县，徙长林县治当阳。十六年，复置当阳县，属复州，今沔阳州。端平三年，徙荆门军治当阳。元仍置当阳县，属荆门府。至元十五年，移府治于古城。明洪武初，徙县治方城，属荆州。四年，复旧治，改属《荆门州》。十年，省县入州。十三年，仍置当阳县，属本州。嘉靖十年，改安陆州为承天府，当阳随本州隶焉。